Regionaal- ja Põllumajandusministeerium
info@agri.ee	Teie: 24.04.2024 nr 14-2/524

Meie: 03.06.2024 nr 4-4/24/1957-3	

Pärnu maakonnaplaneeringu teemaplaneeringu „Pärnu jõe ja kaldaala ruumilise arengu perspektiiv ning seosed mereplaneeringuga“ ja selle keskkonnamõju strateegilise hindamise aruande eelnõu kooskõlastamine märkusega

Regionaal- ja Põllumajandusministeerium esitas Riigi Kaitseinvesteeringute Keskusele (edaspidi RKIK) kooskõlastamiseks Pärnu maakonnaplaneeringu teemaplaneeringu „Pärnu jõe ja kaldaala ruumilise arengu perspektiiv ning seosed mereplaneeringuga“ (edaspidi teemaplaneering) ja selle keskkonnamõju strateegilise hindamise aruande eelnõud põhjendusega, et planeeringualal asub laevatatav sisevesi. Täiendame, et vastavalt Vabariigi Valitsuse 17.12.2015 määruse nr 133 „Planeeringute koostamisel koostöö tegemise kord ja planeeringute kooskõlastamise alused“ § 3 punktile 101 tehakse RKIK-ga koostööd ja kooskõlastatakse planeering ka siis, kui planeeringuala asub riigikaitselise ehitise piiranguvööndis. Teemaplaneeringu planeeringuala hõlmab osaliselt riigikaitseliste ehitiste Kaitseliidu Pärnu maleva staabi ja Eametsa linnaku piiranguvööndeid. Selle tõttu küsis RKIK oma seisukoha kujundamiseks ka Kaitseliidu arvamust.
  
Kaitseliidult laekunud sisendi alusel juhime tähelepanu, et Pärnu Linnavolikogu 15.12.2022 otsusega nr 83 on algatatud Pärnu linnas Saugamõisa detailplaneeringu koostamine (viit: https://edok.parnu.ee/public/index.aspx?itm=1339658). Detailplaneering algatati Pärnu Linnavalitsuse ja Kaitseliidu Pärnu maleva ühise ettepaneku alusel. Detailplaneeringu ala asub Pärnu linnas Saugamõisa tee ja Sauga jõe vahelisel maa-alal, mis on ühtlasi teemaplaneeringu planeeringuala. Detailplaneeringu eesmärgiks on  planeeringuala maakasutuse juhtotstarbe muutmine riigikaitsemaaks ning tulevikus selle kasutusele võtmine riigikaitselistel eesmärkidel. Teemaplaneeringu kaardirakenduse järgi on samale alale kavandatud puhkevõrgustiku puhke- ja peatuskoht, selle kõrval jõe laevatatava osa pikendamine ning uus sadam, lisaks kergliikluse ühenduse põhimõtteline asukoht. Kuigi detailplaneeringut ei ole veel koostama asutud, on Kaitseliidul jätkuvalt huvi ja vajadus algatatud detailplaneeringu koostamiseks ning algatamise otsuses nimetatud eesmärgi ja ülesannete täitmiseks. Kaitseministeerium on esitanud ka Pärnu linna üldplaneeringu 2035+ eelnõusse ettepaneku, et juba üldplaneeringus kavandataks nimetatud detailplaneeringu alale riigikaitsemaa juhtotstarve, et vältida ühel ajal koostatavates planeeringutes (üldplaneering ja detailplaneering) samale alale erineva juhtotstarbe planeerimist.
 
Palume ka teemaplaneeringu koostamisel antud asjaoluga arvestada ning planeerida selle maa-ala kasutamine ja tegevused nii, et see ei välistaks algatatud detailplaneeringu koostamist ning selle kavandatud eesmärkide ja ülesannete täitmist. Palume vajadusel asjaolud täpsustada Pärnu linnaga ning Kaitseliiduga kui detailplaneeringu koostamisest huvitatud isikuga.
  
Muus osas RKIK-l vastuväiteid ega ettepanekuid teemaplaneeringu kohta ei ole. RKIK hinnangul ei ole teemaplaneering vastuolus õigusaktidega, üleriigilise planeeringuga ega riigi eriplaneeringutega. RKIK kooskõlastab teemaplaneeringu, kuid palume veelkord üle vaadata planeeringuala koosseisus olev maa-ala, kus on algatatud eespool kirjeldatud detailplaneering ning võimalusel arvestada teemaplaneeringu lahenduse kujundamisel ka algatatud detailplaneeringu eesmärki.

Täname, et arvestate teemaplaneeringu koostamisel riigikaitselisi huve ja vajadusi.

Lugupidamisega

(allkirjastatud digitaalselt)

Heli Randes
üldosakonna juhataja

Ene Mägi
+372 5332 6339 ene.magi@rkik.ee